Diari Oficial de la Generalitat Valenciana


Sumari del DOGV 8541, del 06-05-2019 (2019/4479)

RESOLUCIÓ de 26 d'abril de 2019, de la Conselleria d'Educació, Investigació, Cultura i Esport, per la qual s'acorda la modificació del concert educatiu i extinció de l'autorització per cessaments d'activitats del centre privat d'Educació Infantil i Primària Altabix, d'Elx, amb codi 14199034, per falta d'alumnat.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8541

Data del DOGV
:   06-05-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/4479


Data del document
:   26-04-2019

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ de 26 d'abril de 2019, de la Conselleria d'Educació, Investigació, Cultura i Esport, per la qual s'acorda la modificació del concert educatiu i extinció de l'autorització per cessaments d'activitats del centre privat d'Educació Infantil i Primària Altabix, d'Elx, amb codi 88948729, per falta d'alumnat. [2019/4479]  
  
El Reial decret 2377/1985, de 18 de desembre, pel qual s'aprova el Reglament de normes bàsiques sobre concerts educatius, estableix en l'article 16 que pel concert educatiu el titular del centre s'obliga a tindre en funcionament el nombre total d'unitats escolars corresponent al nivell o nivells d'ensenyament objecte del concert. Així mateix, s'obliga a tindre una relació mitjana alumnat/professorat per unitat escolar no inferior a la que l'Administració determine tenint en compte l'existent per als centres públics de la comarca, municipi o, si és el cas, districte en el qual estiga situat el centre.  
  
El Decret 6/2017, de 20 de gener, del Consell, pel qual s'aprova el Reglament de concerts educatius en la Comunitat Valenciana i es convoca el procés general d'accés o renovació (d'ara en avant, Decret 6/2017), estableix en l'article 15 l'obligació de les persones titulars dels centres, pels concerts educatius, de tindre una relació mitjana alumnat/professorat per unitat no inferior a la que fixe l'Administració mitjançant la resolució de la direcció general competent en matèria de planificació educativa a la qual es refereix l'article 14 de la mateixa norma. En cas de no complir l'esmentada obligació, l'article especifica que es modificaran seguint el procediment establit en el decret.  
  
Aquesta relació mitjana alumnat/professor es va establir en 21 en Educació Primària al municipi d'Elx per Resolució de 26 de febrer de 2018, del director general de Política Educativa, per la qual es fixa la relació mitjana alumnat/professorat per unitat escolar a què es refereix per als concerts generals l'article 16 del Reglament de normes bàsiques sobre concerts educatius.  
En el curs 2018-19, aquesta relació mitjana va quedar establida en 22 en Educació Primària, per la Resolució de 28 de desembre de 2018, del director general de Política Educativa, per la qual es fixa la relació mitjana alumnat/professorat per unitat escolar a què es refereix per als concerts generals l'article 16 del Reglament de normes bàsiques sobre concerts educatius.  
L'article 16 del Decret 6/2017 disposa que les variacions que es puguen produir en els centres amb concert, per alteració del nombre d'unitats o per altres circumstàncies individualitzades, seran prèviament autoritzades per l'Administració, després de la tramitació de l'expedient oportú incoat a instàncies del titular del centre o d'ofici, i donaran lloc a la modificació del concert amb la finalitat d'adequar-lo a la variació produïda.  
Per la Resolució de 12 de juny de 2018, de la Conselleria d'Educació, Investigació, Cultura i Esport, per la qual es resolen els expedients de concerts educatius en la Comunitat Valenciana d'Educació Infantil (2n cicle), Educació Primària, Educació Secundària Obligatòria, Educació Especial Específica i Educació Especial de Suport a la Integració, Batxillerat, Formació Professional Bàsica i Formació Professional de grau mitjà i de grau superior, es va suprimir 1 unitat de primer curs d'Educació Primària i es van establir com a provisionals les 5 restants, per estar per davall de la relació mitjana alumnat/professor per unitat mínima exigible. Contra aquesta resolució, el centre no ha interposat cap recurs.  
La Inspecció Territorial d'Educació ha emés informe proposta, de 26 de juny de 2018, en el qual deixa constància que el centre docent Altabix no té matriculat cap alumne en l'etapa d'Educació Primària per al curs 2018-19, fet comprovat en el sistema d'informació ITACA, així com que els alumnes matriculats en el curs acadèmic anterior tenen garantida l'escolarització en altres centres educatius de la seua zona i zones confrontants.  
Amb data 30 de gener de 2019, es va iniciar d'ofici el procediment d'incoació de procediment sancionador per incompliment greu del concert educatiu per part de la titularitat del centre educatiu.  
La Inspecció Territorial d'Educació va emetre amb data 18 de gener de 2019 un informe que ratifica la inexistència d'alumnat matriculat en el centre des de l'inici del curs acadèmic 2018-19 i el tancament d'instal·lacions en visita realitzada el 17 de gener.  
Així mateix, l'article 16 del Reial decret 332/1992, de 3 d'abril, sobre autoritzacions de centres docents privats per a impartir ensenyaments de règim general no universitaris, determina que l'administració competent en la matèria declararà d'ofici l'extinció de l'autorització per cessament d'activitats d'un centre docent quan el centre haja cessat de fet en les seues activitats.  
Es va iniciar el procediment de modificació del concert educatiu i extinció de l'autorització per cessament d'activitats del centre en qüestió, per falta d'alumnat, per acord de data 14 de febrer de 2019 de la Direcció General de Centres i Personal Docent.  
Com que la notificació d'aquest acord es va emetre dins de termini i en la forma escaient, però no es va poder practicar per motius imputables a l'interessat, la notificació es va realitzar per mitjà del corresponent anunci publicat en el Boletín Oficial del Estado amb data 11 de març de 2019, d'acord amb el que disposa l'article 44 de la Llei 39/2015, d'1 d'octubre, del procediment administratiu comú de les administracions públiques.  
Transcorreguts els terminis establits en l'article 82 de la Llei 39/2015, no consta que l'interessat haja al·legat i/o presentat els documents i justificacions que considerara pertinents.  
Vista la proposta del director general de Centres i Personal Docent, i en exercici de les atribucions conferides per l'article 28 de la Llei 5/1983, de 30 de desembre, del Consell, i l'article 4 del Decret 186/2017, de 24 de novembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esport, resolc:  
  
Primer  
Extingir el concert educatiu per cessament d'activitats docents, amb data d'efectes des de l'1 de setembre de 2018, en la totalitat dels seus ensenyaments concertats.  
  
Segon  
Extingir l'autorització d'obertura i funcionament com a centre docent privat pel cessament en les seues activitats amb efectes des de l'inici del curs acadèmic 2019-20 en la totalitat dels seus ensenyaments.  
  
Aquesta resolució donarà lloc a la corresponent inscripció en el Registre de Centres Docents de la Comunitat Valenciana.  
De conformitat amb el que estableixen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra el present acte, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant del conseller amb competències en matèria educativa en el termini d'un mes a comptar des de l'endemà de publicar-se.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de publicar-se.  
  
València, 26 d'abril de 2019.- El conseller d'Educació, Investigació, Cultura i Esport: Vicent Marzà Ibáñez.